bluuebunny/crossref_metadata_2025 huggingface dataset:
Υπολογιστικά ζητήματα σε στρατηγικά παίγνια και διαδικασίες κοινωνικής επιλογής
Authors: Κυροπούλου Μαρία
Published: August 2021

Στην παρούσα διατριβή μελετάμε αγορές δημοπρασιών και εξετάζουμε διάφορες ιδιότητές τους καθώς και τον τρόπο που αυτές επηρεάζονται από τον τρόπο που συμπεριφέρονται και δρουν οι συμμετέχοντες. Η έννοια δημοπρασία αναφέρεται σε κάθε μηχανισμό, ή σύνολο κανόνων, που διέπει μια διαδικασία ανάθεσης αγαθών. Τέτοιοι μηχανισμοί είναι επιρρεπείς σε στρατηγικούς χειρισμούς (χειραγώγηση) από τους συμμετέχοντες, γεγονός που δικαιολογεί την έμφυτη δυσκολία στον σχεδιασμό τους. Σκοπός αυτής της εργασίας είναι η μελέτη σε θεωρητικό επίπεδο των ιδιοτήτων μηχανισμών δημοπρασίας έτσι ώστε να είμαστε σε θέση να προβλέψουμε, να εξηγήσουμε, ακόμα και να τροποποιήσουμε την απόδοσή τους στην πράξη.Εστιάζουμε την προσοχή μας σε δημοπρασίες χρηματοδοτούμενης αναζήτησης, οι οποίες αποτελούν την επικρατέστερη διαδικασία για την προβολή διαφημίσεων στο Διαδίκτυο. Υιοθετούμε παιγνιοθεωρητική προσέγγιση και υπολογίζουμε το Τίμημα της Αναρχίας για να φράξουμε την απώλεια αποδοτικότητας εξαιτίας της στρατηγικής συμπεριφοράς των παιχτών. Επίσης, αποδεικνύουμε εγγυήσεις εσόδων για να φράξουμε την απώλεια των εσόδων του μηχανισμού δημοπρασίας GSP (γενικευμένος μηχανισμός δεύτερης τιμής) σε αυτό το πλαίσιο. Για την ακρίβεια, ορίζουμε παραλλαγές του μηχανισμού δημοπρασίας GSP που δίνουν καλές εγγυήσεις εσόδων. Στη συνέχεια εξετάζουμε το πρόβλημα του σχεδιασμού της βέλτιστης δημοπρασίας ενός αντικειμένου. Αποδεικνύουμε ένα υπολογίσιμο φράγμα δυσκολίας στην προσέγγιση για την περίπτωση με τρεις παίχτες. Επίσης, αποδεικνύουμε ότι υπάρχει αξιοσημείωτη διαφορά ανάμεσα στα έσοδα που προκύπτουν από ντετερμινιστικούς φιλαλήθεις μηχανισμούς και πιθανοτικούς μηχανισμούς που είναι φιλαλήθεις κατά μέσο όρο.
Το πρόβλημα Fermat-Torricelli και ένα αντίστροφο πρόβλημα στο Κ-επίπεδο και σε κλειστά πολύεδρα του R^3
Authors: Ζάχος Αναστάσιος
Published: August 2021

Το πρόβλημα Fermat-Torricelli για n μη συγγραμμικά σημεία με βαρύτητες στον R^3 (b.FT) διατυπώνεται ως εξής: Δοθέντος n μη συγγραμμικών σημείων στον R^3 να βρεθεί ένα σημείο το οποίο ελαχιστοποιεί το άθροισμα των αποστάσεων με θετικές βαρύτητες του σημείου αυτού από τα n δοσμένα σημεία. Το αντίστροφο πρόβλημα Fermat-Torricelli για n μη συγγραμμικά και μη συνεπίπεδα σημεία με βαρύτητες στον R^3 (αντ.FT) διατυπώνεται ως εξής: Δοθέντος ενός σημείου που ανήκει στο εσωτερικό ενός κλειστού πολυέδρου που σχηματίζεται από n δοσμένα μη συγγραμμικά και μη συνεπίπεδα σημεία στον R^3, υπάρχει μοναδικά προσδιορίσιμο σύνολο τιμών για τις βαρύτητες που αντιστοιχούν σε κάθε ένα από τα n δοσμένα σημεία, ώστε το σημείο αυτό να επιλύει για τις τιμές αυτές των βαρυτήτων το πρόβλημα b.FT στον R^3; Στην παρούσα διατριβή, αποδεικνύουμε μία γενίκευση της ισογώνιας ιδιότητας του σημείου b.FT για ένα γεωδαισιακό τρίγωνο σε ένα Κ-επίπεδο (Σφαίρα, Υπερβολικό επίπεδο, Ευκλείδειο επίπεδο). Στη συνέχεια, δίνουμε μία αναγκαία συνθήκη για να είναι το σημείο b.FT εσωτερικό σημείο ενός τετραέδρου και ενός πενταέδρου (πυραμίδες) στον R^3. Η δεύτερη ομάδα αποτελεσμάτων της διατριβής περιλαμβάνει τη θετική απάντηση στο αντ.FT πρόβλημα για τρία μη γεωδαισιακά σημεία στο Κ-επίπεδο και στο αντ.FT πρόβλημα για τέσσερα μη συγγραμμικά και μη συνεπίπεδα σημεία στον R^3. Η αρνητική απάντηση στο αντ.FT για τέσσερα μη συγγραμμικά σημεία στον R^2 θα μας οδηγήσει σε σχέσεις εξάρτησης των βαρυτήτων που ονομάζουμε εξισώσεις της δυναμικής πλαστικότητας των τετραπλεύρων. Ομοίως, δίνοντας αρνητική απάντηση στο αντ.FT πρόβλημα για πέντε μη συνεπίπεδα σημεία στον R^3, παίρνουμε τις εξισώσεις δυναμικής πλαστικότητας , διατυπώνουμε και αποδεικνύουμε την αρχή της πλαστικότητας των κλειστών εξαέδρων στον R^3, που αναφέρει ότι: Έστω ότι πέντε προδιαγεγραμμένα ευθύγραμμα τμήματα συναντώνται στο σημείο b.FT, των οποίων τα άκρα σχηματίζουν ένα κλειστό εξάεδρο. Επιλέγουμε ένα σημείο σε κάθε ημιευθεία που ορίζει το προδιαγεγραμμένο ευθύγραμμο τμήμα, τέτοιο ώστε το τέταρτο σημείο να βρίσκεται πάνω από το επίπεδο που σχηματίζεται από την πρώτη και δεύτερη προδιαγεγραμμένη ημιευθεία και το τρίτο και πέμπτο σημείο να βρίσκονται κάτω από το επίπεδο που σχηματίζεται από την πρώτη και δεύτερη προδιαγεγραμμένη ημιευθεία. Τότε η μείωση της τιμής της βαρύτητας που αντιστοιχεί στην πρώτη, τρίτη και τέταρτη προδιαγεγραμμένη ημιευθεία προκαλεί αύξηση στις βαρύτητες που αντιστοιχούν στη δεύτερη και πέμπτη προδιαγεγραμμένη ημιευθεία.Τέλος, ένα σημαντικό αποτέλεσμα της διατριβής αφορά την επίλυση του γενικευμένου προβλήματος του Gauss για κυρτά τετράπλευρα στο Κ-επίπεδο, θέτοντας δύο σημεία στο εσωτερικό του κυρτού τετραπλεύρου με ίσες βαρύτητες, τα οποία στη συνέχεια αποδεικνύουμε ότι είναι δύο σημεία b.FT με συγκεκριμμένες βαρύτητες, αποτέλεσμα το οποίο γενικεύει το πρόβλημα b.FT για τετράπλευρα στο Κ-επίπεδo.
Nanoscale RF CMOS transceiver design
Authors: Αντωνόπουλος Άγγελος
Published: August 2021

Η παρούσα διατριβή, παρέχει κατευθυντήριες γραμμές για σχεδίαση RF κυκλωμάτων, πολύ χαμηλής κατανάλωσης, εστιάζοντας στην σχεδίαση ενισχυτών χαμηλού θορύβου (LNA). Για τον σκοπό αυτό, έχει υλοποιηθεί, μετρηθεί, χαρακτηριστεί και μοντελοποιηθεί τεχνολογία 90 nm της TSMC, από συνθήκες μηδενικής συχνότητας (DC) μέχρι RF. Οι παρασιτικές χωρητικότητες που εμφανίζονται στις μετρήσεις RF και θορύβου, λόγω της ύπαρξης των δομών για την ηλεκτρική επαφή (pads) και των γραμμών μεταφοράς, έχουν αφαιρεθεί από τις δομές που μελετήθηκαν, μέσω συγκεκριμένων τεχνικών (de-embedding). Ο θερμικός θόρυβος των CMOS διατάξεων έχει μελετηθεί μέσω παραμέτρων θορύβου, οι οποίες μοντελοποιούνται και επαληθεύονται μέσω μετρήσεων για πρώτη φορά, για διάφορα μήκη καναλιού, ως προς έναν χαρακτηριστικό δείκτη αναστροφής στο κανάλι του MOS transistor, ονόματι δείκτης αναστροφής. Το βέλτιστο σημείο πόλωσης για την ελαχιστοποίηση του θορύβου, επιτυγχάνεται κοντά σε μέτρια επίπεδα αναστροφής και φαίνεται να μετατοπίζεται προς το μέσο της περιοχής μέτριας αναστροφής, με την μείωση του μήκους καναλιού. Η RF απόδοσή των ενεργών δομών της τεχνολογίας μελετάται μέσω χαρακτηριστικών δεικτών απόδοσης, οι οποίοι εξετάζονται ως προς το μήκος καναλιού και τον δείκτη αναστροφής, παρουσιάζοντας αντίστοιχη συμπεριφορά με τους δείκτες θορύβου.Τα αποτελέσματα επικυρώνονται με το συμπαγές μοντέλο EKV3.Εντέλει, παρουσιάζονται εφαρμογές όλων των παραπάνω χαρακτηριστικών απόδοσης, σε ολοκληρωμένα κυκλώματα ενισχυτών χαμηλού θορύβου. Η βέλτιστη απόδοση ενός cascode LNA στα 5 GHz επιτυγχάνεται κάνοντας χρήση του εξαχθέντος EKV3 μοντέλου, χρησιμοποιώντας τις κατευθυντήριες γραμμές που προτείνονται στα πλαίσια της διατριβής. Ο ενισχυτής πολώνεται στην περιοχή της μέτριας αναστροφής, επιτυγχάνοντας πολύ υψηλή απόδοση, λαμβάνοντας υπόψη όλους τους επιμέρους δείκτες απόδοσης, όπως κέρδος, θόρυβος, κατανάλωση,
Η εκμάθηση της ξένης γλώσσας (Γ3) στη Β/θμια Εκπαίδευση
Authors: Τάντση Αννέτα
Published: August 2021

Η παρούσα εργασία περιγράφει τη συμπεριφορά των δίγλωσσων μαθητών των Γυμνασίων στις τάξεις ξένης και ελληνικής γλώσσας καθώς και τις απόψεις των εκπαιδευτικών ξένης και ελληνικής γλώσσας σε σχέση με τη συμμετοχή των παραπάνω μαθητών στην τάξη. Συγκεκριμένα η έρευνα στοχεύει στη διερεύνηση της διαφοροποίησης της συμμετοχής και της παρακολούθησης των δίγλωσσων μαθητών των Γυμνασίων στην τάξη της ξένης γλώσσας καθώς και στην τάξη της ελληνικής γλώσσας, η οποία αποτελεί για αυτούς δεύτερη γλώσσα. Ακόμη η έρευνα έχει στόχο να διερευνήσει τις απόψεις των εκπαιδευτικών ελληνικής και ξένης γλώσσας σχετικά με τη συμμετοχή και παρακολούθηση των παραπάνω μαθητών στο μάθημά τους καθώς και την ανάδειξη από μεριάς τους της μητρικής γλώσσας των δίγλωσσων μαθητών.Για την επίτευξη των παραπάνω στόχων χρησιμοποιήθηκαν ως εργαλεία η παρατήρηση τάξης και η ημι-δομημένη συνέντευξη. Για τις ανάγκες της έρευνας παρατηρήθηκαν 60 δίγλωσσοι μαθητές, ομιλητές αλβανικής και ρωσικής γλώσσας 10 Γυμνασίων, 4 περιφερειακών ενοτήτων της Κεντρικής και Δυτικής Μακεδονίας, που φοιτούσαν σε σχολεία γενικής παιδείας και διαπολιτισμικά, μεγάλου αστικού κέντρου, ημιαστικής, αστικής και ορεινής περιοχής μέσα στις τάξεις ελληνικής και ξένης γλώσσας. Επίσης στην έρευνα συμμετείχαν 56 εκπαιδευτικοί, ελληνικής και ξένης γλώσσας, των παραπάνω σχολείων και περιοχών, μέσα από συνεντεύξεις, ενώ τα δεδομένα παρατηρήσεων και συνεντεύξεων αναλύθηκαν ποιοτικά. Τα αποτελέσματα έδειξαν διαφοροποίηση της συμπεριφοράς των δίγλωσσων μαθητών με μεγαλύτερη συμμετοχή, ανταπόκριση και ανάληψη λόγου στην τάξη της ξένης γλώσσας, μικρότερη διαφοροποίηση σε τάξεις υποδοχής διαπολιτισμικών σχολείων ή σε τάξεις με υψηλό αριθμό δίγλωσσων. Ανάλογα ήταν και τα αποτελέσματα σχετικά με τις απόψεις των εκπαιδευτικών των δύο μαθημάτων με τους εκπαιδευτικούς της ξένης γλώσσας να προβαίνουν συχνότερα στην ανάδειξη του γλωσσικού και πολιτισμικού κεφαλαίου των μαθητών από τους εκπαιδευτικούς της ελληνικής γλώσσας. Μόνο οι εκπαιδευτικοί ελληνικής γλώσσας των τάξεων υποδοχής ή των τάξεων όπου οι δίγλωσσοι αποτελούν την πλειονότητα φάνηκε ότι προβαίνουν στην ανάδειξη της μητρικής γλώσσας και του πολιτισμού των μαθητών ή τροποποιούν το υλικό τους προκειμένου να ανταποκριθούν στις ανάγκες των μαθητών της τάξης κι αυτό επειδή οι εκπαιδευτικοί, ιδιαίτερα της ελληνικής γλώσσας δε διαθέτουν την ανάλογη γνώση και επιμόρφωση.
Συγκριτική μελέτη του χειρισμού των συγχωνεύσεων των επιχειρήσεων από τη σκοπιά της ελληνικής και της διεθνούς νομοθεσίας
Authors: Ταμπουρατζή Ευθαλία
Published: August 2021

Με τη παρούσα μελέτη εξετάσαμε τους λόγους που μπορεί να οδηγήσουν μια επιχείρηση σε μια απόφαση συγχώνευσης , το νομικό πλαίσιο που διέπει την διαδικασία συγχώνευσης και εξα-γοράς επιχειρήσεων, με βάση τόσο την Ελληνική όσο και τη Διεθνή Νομοθεσία και τα αποτελέσματα που θα επιφέρει στις εμπλεκόμενες επιχειρήσεις. Η μελέτη χωρίζεται σε τρία στάδια. Κατά το πρώτο στάδιο, προσεγγίσαμε εννοιολογικά τις Σ & Ε, καταγράψαμε τους τρόπους ανάπτυξης των εταιρειών και επισημάναμε την σπουδαιό-τητα και τα είδη Σ & Ε. Μετά από μία σύντομη ιστορική αναδρομή του φαινομένου των Σ & Ε τόσο στην Ελλάδα όσο και σε διεθνές ε-πίπεδο, εξετάστηκαν τα κίνητρα, οι τρόποι αποφυγής, οι προϋπο-θέσεις και οι ανασταλτικοί παράγοντες για την υλοποίηση των Σ & Ε. Στην συνέχεια, μελετήθηκε το θεσμικό πλαίσιο των Σ & Ε στην Ελλάδα. Καταγράφηκαν αναλυτικά τόσο οι εκ του νόμου οριζόμενες διαδικασίες όσο και οι λογιστικές διαδικασίες συγχώνευσης για όλες τις μορφές συγχωνεύσεων. Στο επόμενο στάδιο, εξετάστηκαν οι μέθοδοι εκτίμησης της αξίας της επιχείρησης και η βασική διαδι-κασία που διέπει τις Σ & Ε εταιρειών με βάση τη λογιστική επιστή-μη. Στο τελευταίο στάδιο, εξετάστηκαν οι μεθοδολογίες αξιολόγησης της αποδοτικότητας των Σ & Ε.
Ο προληπτικός ρόλος του παιδικού χωριού SOS στην εμφάνιση αντικοινωνικής συμπεριφοράς των ανηλίκων
Authors: Σιφνιού Σιφονιού Παναγιώτα
Published: August 2021

Ο στόχος της παρούσας διατριβής είναι η παρουσίαση των Παιδικών Χωριών SO.S. Ελλάδος, ως ένα εναλλακτικό πρόγραμμα παιδικής προστασίας τόσο αναφορικά με τη δομή της οργάνωσής του όσο και με την παιδαγωγική του προσέγγιση. Υπόθεση εργασίας της παρούσας διδακτορικής διατριβής είναι πως η λειτουργία ενός εναλλακτικού τύπου παρέμβασης βασισμένο στο οικογενειακό πρότυπο φροντίδας και αντιτιθέμενο στην υπάρχουσα απαρχαιωμένη κρατική πρόνοια, μπορεί να λειτουργήσει προληπτικά στην εμφάνιση αντικοινωνικών συμπεριφορών.
Η λατρεία και εικονογραφία των ιαματικών Αγίων Αναργύρων Κοσμά και Δαμιανού στη Χίο
Authors: Κοκκινάκης Δημήτριος
Published: August 2021

Η νήσος Χίος απετέλεσε κατά τη διάρκεια της μακρόχρονης ιστορίας της τόπο όπου συνυπήρξε το Ανατολικό και το Δυτικό θρησκευτικό στοιχείο. Σκοπός της παρούσας διδακτορικής διατριβής δεν είναι μόνο η αναζήτηση και λεπτομερή καταγραφή στοιχείων σχετικά με την λατρεία και την εικονογραφία των ιατρών Αγίων Αναργύρων Κοσμά και Δαμιανού αλλά η ανάδειξη της σχέσης τους με την ιατρική επιστήμη διαμέσου της εικονογραφίας στο νησί της Χίου και παράλληλα η παρουσίαση του θέματος σαν ολότητα σε συνάρτηση με τη γενικότερη Ελληνική και Ευρωπαϊκή διάσταση.Με βάση τον παραπάνω σκοπό η έρευνα χωροταξικά διαχωρίστηκε σε τρία τμήματα. Στον ελληνικό χώρο και στις χώρες όπου υπάρχουν ορθόδοξοι πληθυσμοί. Στο νοτιοευρωπαϊκό χώρο όπου η λατρεία και η εικονογραφία των αγίων Κοσμά και Δαμιανού είναι ευρύτατα διαδεδομένη. Στο Χιακό χώρο με επιτόπια έρευνα σε Ναούς, Μονές, ιδιωτικές συλλογές και Μουσεία.Στη Χίο το υλικό συλλέχθηκε μετά από επιτόπια έρευνα σε περισσότερες από 200 εκκλησίες και Μονές, όπου αναζητήθηκαν, εντοπίστηκαν και ελήφθησαν φωτογραφίες των παραστάσεων των αγίων. Το υλικό πλαισίωσαν οι λειψανοθήκες και τα προσκυνητάρια, δείγματα της λατρείας τους. Eπιπρόσθετα συμπληρώθηκε από αντικείμενα τα οποία φυλάσσονται σε ιδιωτικές συλλογές. Παράλληλα αναζητήθηκαν σχετικές πληροφορίες στην τοπική βιβλιογραφία. Στη Χίο απαντούν διάσπαρτες εικονίσεις που ξεκινούν από την κλασσική τους εικόνιση με τον ένα δίπλα στον άλλο. Παράλληλα μαζί με άλλους αγίους καθώς και σκηνές από το Βίο των αγίων. Στην Χιακή εικονογραφία όπως στην υπόλοιπη Ελλάδα και στο εξωτερικό, οι άγιοι κρατούν ανά χείρας μια ποικιλία εργαλείων της ιατρικής και της φαρμακευτικής τέχνης. Οι άγιοι εμφανίζονται σε εικόνες, χαρακτικά, αγάλματα, μετάλλια, σφραγίδες ιατρικών συντεχνιών γραμματόσημα και μοντέρνα έργα τέχνης. Η προέλευση του υλικού είναι ετερογενής και προέρχεται από πολλές χώρες.Η Χιακή εικονογραφία εν τω συνόλο αποτελεί πολιτισμική γέφυρα δυο συνιστωσών. Την Ελληνική και την Ευρωπαϊκή. Στις εκκλησίες της φυλάσσεται ένας μεγάλος αριθμός εικόνων κυρίως στο 19ο αι. Εξαιρετικό ενδιαφέρον παρουσιάζουν και οι ιδιωτικές συλλογές. Οι παραστάσεις των αγίων στη Χίο είναι άμεσα συνδεμένες με την ιατρική, γεγονός που υποδηλώνεται κυρίως από τα εργαλεία που φέρουν.
Μελέτη των παραγόντων που οδηγούν στη μεταβολή του σωματικού βάρους ασθενών με εξωπυραμιδική συνδρομή, που υποβάλλονται σε χειρουργική θεραπεία με εμφύτευση ηλεκτροδίων στον εγκέφαλο και εν τω βάθει ηλεκτρικό ερεθισμό
Authors: Μαρκάκη Έλλη
Published: August 2021

Ο εν τω βάθει ηλεκτρικός εγκεφαλικός ερεθισμός (DBS) αποτελεί μία ευρέως αποδεκτή και πολύ αποτελεσματική θεραπευτική μέθοδο για ασθενείς με φαρμακοανθεκτική ν. Πάρκινσον. Διάφορες μελέτες έδειξαν ότι το DBS στον υποθαλάμιο πυρήνα (STN) οδηγεί σε αύξηση του σωματικού βάρους, ο μηχανισμός της οποίας παραμένει άγνωστος. Τα τελευταία χρόνια διατυπώθηκαν διάφορες θεωρίες για τον πιθανό μηχανισμό αυτής της αύξησης βάρους. Σύμφωνα με μία από τις πιο ενδιαφέρουσες θεωρίες, η αύξηση βάρους οφείλεται σε διαταραχή του μηχανισμού ρύθμισης της λήψης τροφής σε υποθαλαμικό επίπεδο. Είναι γνωστό ότι ο υποθάλαμος κατέχει κεντρικό ρόλο στη ρύθμιση της ομοιόστασης της ενέργειας: δέχεται, επεξεργάζεται και ερμηνεύει ορεξιογόνα και ανορεξιογόνα σήματα όπως η γκρελίνη, το ΝΡΥ και η λεπτίνη. Σκοπός της παρούσας μελέτης ήταν η διερεύνηση της πιθανής συμμετοχής του ηλεκτρικού ερεθισμού του υποθαλάμιου πυρήνα στη ρύθμιση της ομοιόστασης της ενέργειας, μέσω της διαταραχής των ορεξιογόνων και ανορεξιογόνων πεπτιδίων γκρελίνη, ΝΡΥ και λεπτίνη. Για το σκοπό αυτό μελετήθηκαν 23 από τους ασθενείς με ν.Πάρκινσον που υποβλήθηκαν σε STN DBS στην κλινική μας (15 άντρες-8 γυναίκες, ηλικία: 65,2 ± 8,9χρόνια, διάρκεια νόσου:12,7 ± 6χρόνια). Κάθε ασθενής εξετάστηκε σε 3 διαδοχικές χρονικές στιγμές: 3 μέρες πριν το χειρουργείο, 3 και 6 μήνες μετά το χειρουργείο και υπεβλήθη σε μέτρηση του σωματικού βάρους και του BMI, λιπομέτρηση και μέτρηση των επιπέδων γκρελίνης, λεπτίνης, NPY και κορτιζόλης ορού. Τρεις μέρες πριν και 6 μήνες μετά το χειρουργείο, πραγματοποιήθηκε κλινική εκτίμηση των ασθενών με τη χρήση των: Unified Parkinson’s Desease Rating Scale (UPDRS), Schwab and England Scale και Hoehn Yahr scale, καθώς και υπολογισμός της ημερήσιας δόσης ντοπαμίνης (LEDD). Τα αποτελέσματα της μελέτης μας συνοψίζονται ως εξής: 3 μήνες μετά τη χειρουργική επέμβαση διαπιστώθηκε σημαντική αύξηση βάρους των ασθενών μας: (3.09±5.00kg, P=0.007), χωρίς περαιτέρω αύξηση στους 6 μήνες. Τα επίπεδα του ΝΡΥ στο περιφερικό αίμα αυξήθηκαν σημαντικά 3 μήνες μετά το χειρουργείο (p=0.05), ενώ τα επίπεδα της γκρελίνης αυξήθηκαν σημαντικά στους 6 μήνες (p=0.001). Η αύξηση του σωματικού βάρους συσχετίστηκε σημαντικά με τη μεταβολή των επιπέδων της γκρελίνης και της λεπτίνης στους 3 και 6 μήνες αντίστοιχα. Συμπερασματικά μπορούμε να πούμε ότι το STN DBS φαίνεται να προκαλεί μία προσωρινή δυσλειτουργία της υποθαλάμιας έκκρισης ΝΡΥ και γκρελίνης. Η μεταβολή του σωματικού βάρους μπορεί να αποδοθεί στην αυξημένη έκκριση γκρελίνης και λεπτίνης. Περαιτέρω μελέτες με μεγαλύτερο αριθμό ασθενών απαιτούνται για να επιβεβαιωθεί ο ρόλος της πεπτιδιακής δυσλειτουργίας στην αύξηση βάρους μετά τη νευροδιέγερση και για να διερευνηθεί η πιθανή νευροπροστατευτική δράση που το DBS μπορεί να ασκήσει μέσω της αύξησης των επιπέδων της γκρελίνης.
Ανταγωνισμός αναπνευστικών και περιφερικών μυών στην άσκηση σε ασθενείς με χρόνια αποφρακτική πνευμονοπάθεια (ΧΑΠ)
Authors: Λούβαρης Ζαφείρης
Published: August 2021

Ο στόχος της παρούσης διατριβής ήταν να διερευνήσει σε ασθενείς με ΧΑΠ εάν η καλά τεκμηριωμένη βελτίωση της ικανότητας για άσκηση που συντελείται μετά από μείωση του έργου των αναπνευστικών μυών, οφείλεται στην αναδιανομή της αιματικής ροής από τους αναπνευστικούς στους περιφερικούς μυς. Για την επίτευξη του στόχου αυτού επιστρατεύθηκε η μέθοδος της εγγύς υπέρυθρης φασματοσκοπίας σε συνδυασμό με την χρωστική ουσία ινδοκυανίνη για την ταυτόχρονη καταγραφή της αιματικής ροής των αναπνευστικών και περιφερικών μυών στην άσκηση σε δύο μελέτες. Στην πρώτη μελέτη πρωταρχικός στόχος ήταν η μείωση του έργου των αναπνευστικών μυών παράλληλα με τη βελτίωση των κεντρικών αιμοδυναμικών αποκρίσεων κατά τη διάρκεια άσκησης με εισπνοή μίγματος ηλίου/οξυγόνου (Ήλιο 79%, Οξυγόνο 21%). Στη δεύτερη μελέτη πρωταρχικός στόχος ήταν η αύξηση της συστεμικής διαθεσιμότητας οξυγόνου παράλληλα με τη μείωση του έργου των αναπνευστικών μυών στην άσκηση με την εισπνοή καθαρού (100%) οξυγόνου. Η καταγραφή της αιματική ροή των αναπνευστικών μυών πραγματοποιήθηκε στο έβδομο μεσοπλεύριο διάστημα και στον ορθό κοιλιακό μυ ενώ των περιφερικών μυών πραγματοποιήθηκε στον έξω πλατύ του τετρακεφάλου μηριαίο μυ. Η καρδιακή παροχή προσδιορίστηκε με τη μέθοδο της αραίωσης βασισμένη στην αρχή του Fick. Το φορτίο της αναπνοής κατεγράφη από την ανάλυση οισοφάγειων και γαστρικών καθετήρων και των αναπνεόμενων όγκων μέσω εφαρμογής της Οπτο-ηλεκτρονικής Πληθυσμογραφίας. Στην πρώτη μελέτη επιμηκύνθηκε ο χρόνος άσκησης συγκριτικά με τη συνθήκη άσκησης στον ατμοσφαιρικό αέρα καθώς η εισπνοή μίγματος ηλίου/οξυγόνου είχε ως αποτέλεσμα το έργο της αναπνοής να είναι μικρότερο, η καρδιακή παροχή μεγαλύτερη όπως και η αιματική ροή των αναπνευστικών και περιφερικών μυών, ενώ υπήρξε και υψηλότερη συστεμική συγκέντρωση οξυγόνου. Στη δεύτερη μελέτη ο χρόνος άσκησης κατά την εισπνοή 100% οξυγόνου επιμηκύνθηκε συγκριτικά με τη συνθήκη εισπνοής ατμοσφαιρικού αέρα. Παρά τη σημαντική αύξηση της ικανότητας για άσκηση, η αιματική ροή κατά τη συνθήκη εισπνοής 100% οξυγόνου στους αναπνευστικούς μυς αλλά και στους μυς των κάτω άκρων δεν ήταν διαφορετική συγκριτικά με τη συνθήκη εισπνοής στον ατμοσφαιρικό αέρα. Σημαντικό εύρημα αποτελεί το γεγονός ότι η απόδοση οξυγόνου στους αναπνευστικούς και περιφερικούς μυς ήταν παρόμοια στις συνθήκες άσκησης με εισπνοή 100% οξυγόνου ή μίγματος ηλίου/οξυγόνου καθώς και στις δύο συνθήκες η απόδοση οξυγόνου στους μυς ήταν σημαντικά μεγαλύτερη σε σχέση με τη συνθήκη εισπνοής ατμοσφαιρικού αέρα. Τα αποτελέσματα της παρούσης διατριβής παρέχουν ισχυρή ένδειξη ότι σε ασθενείς με αποφρακτική πνευμονοπάθεια η βελτίωση της ικανότητας για άσκηση που συντελείται όταν το έργο των αναπνευστικών μυών μειωθεί σημαντικά και παράλληλα αυξηθεί η συστεμική συγκέντρωση οξυγόνου, οφείλεται στην αύξηση της απόδοσης οξυγόνου στους περιφερικούς μυς και όχι στην ανακατανομή της αιματικής ροής από τους αναπνευστικούς προς τους περιφερικούς μυς.
Σύγχρονα θεραπευτικά σχήματα έναντι των βρουκελλώσεων
Authors: Μπουρδάκης Αδαμάντιος
Published: August 2021

ΣΚΟΠΟΣ: Η επιλογή της κατάλληλης αντιβιοτικής αγωγής για την θεραπεία της ανθρώπινης βρουκέλλωσης δεν έχει πλήρως οριστικοποιηθεί. Με την παρούσα μελέτη συγκρίναμε την αποτελεσματικότητα ενός τριπλού έναντι ενός διπλού θεραπευτικού σχήματος σε ασθενείς με οξεία βρουκέλωση .ΥΛΙΚΟ – ΜΕΘΟΔΟΣ: Μελετήθηκαν 36 ασθενείς χωρίς προηγούμενη βρουκέλλωση που επισκέφτηκαν τα Εξωτερικά ιατρεία του μοναδικού Νοσοκομείου ενός Νομού με υψηλή ενδημικότητα της νόσου (κτηνοτροφικός κατ’εξοχήν Νομός). Οι ασθενείς έλαβαν δοξικυκλίνη - στρεπτομυκίνη – ριφαμπικίνη ή μόνο δοξικυκλίνη - στρεπτομυκίνη. Η αντίδραση PCR πραγματικού χρόνου (RT-PCR) επιλέχθηκε για τη μέτρηση του βακτηριακού φορτίου της βρουκέλλας πριν την έναρξη της θεραπείας και στην επανεξέταση 12 έως 24 μήνες μετά την έναρξη της θεραπείας. ΑΠΟΤΕΛΕΣΜΑΤΑ: Πριν την αντιβιοτική θεραπεία σε όλους τους ασθενείς (36) ανιχνεύθηκε βακτηριακό DNA (μέσο φορτίο 1948 copies / 5 ml extract DNA). Στην επίσκεψη επανελέγχου δεν ανιχνεύτηκε βακτηριακό φορτίο στους 19 από τους 22 ασθενείς με τριπλό θεραπευτικό σχήμα συγκρινόμενο με 7 σε 14 ασθενείς του διπλού θεραπευτικού σχήματος (P=0.026). Οι περισσότεροι ασθενείς είχαν την επιθυμητή κλινική απάντηση στη θεραπεία και ήταν ασυμπτωματικοί (33/36, 91.7%). Τρεις ασθενείς που επανεμφάνισαν συμπτώματα αποδόθηκαν σε επαναλοίμωξη και το βακτηριακό φορτίο τους παρέμεινε υψηλό τόσο πριν τη θεραπεία όσο και στην επανεξέταση.ΣΥΜΠΕΡΑΣΜΑΤΑ: Η κλινική βελτίωση και η υποχώρηση των συμπτωμάτων είναι το ίδιο καλή στους ασθενείς που λαμβάνουν τριπλό ή διπλό θεραπευτικό σχήμα για τη θεραπεία της οξείας βρουκέλλωσης. Όμως το βακτηριακό φορτίο της Brucella ελαττώνεται πολύ περισσότερο σε αυτούς που έλαβαν τριπλό θεραπευτικό σχήμα, με πιθανή προφύλαξη αυτών των ασθενών από μελλοντικές υποτροπές της νόσου.
Οι γλωσσοθεωρητικές προσεγγίσεις των νεοπλατωνικών υπομνηματιστών του Αριστοτέλη
Authors: Χρίτη Μαρία
Published: August 2021

Αντικείμενο της εργασίας αυτής είναι οι γλωσσοθεωρητικές προσεγγίσεις των νεοπλατωνικών υπομνηματιστών του Αριστοτέλη, όπως διατυπώνονται στο γραμματειακό είδος του υπομνήματος σε φιλοσοφική πραγματεία. Oι νεοπλατωνικοί υπομνηματιστές του Αριστοτέλη συνδυάζουν πλατωνικά, αριστοτελικά, στωικά, νεοπλατωνικά στοιχεία, αξιοποιούν θέσεις των αρχαίων Γραμματικών και διατυπώνουν τις προσεγγίσεις τους για σημαντικές όψεις του γλωσσικού φαινομένου, οι οποίες συγκροτούν μια πρωτότυπη θεωρητική βάση για τη θεωρητική ενασχόληση με τη γλώσσα. Βασικά θέματα που τους απασχολούν όσον αφορά τη γλώσσα είναι η προέλευση της γλώσσας και η υλική της βάση, που είναι η φωνή, καθώς και οι δυνατότητες αρθρωτικής διαμόρφωσης της φωνητικής ύλης στον άνθρωπο. Σημαντικές όψεις της ανθρώπινης γλώσσας για τις οποίες διατυπώνουν τις θέσεις τους είναι ο επικοινωνιακός χαρακτήρας της γλώσσας και η «αυθαίρετη» σχέση μεταξύ σημαίνοντος και σημαινομένου. Η ενασχόλησή τους εστιάζει ακόμη στο −αμφιλεγόμενο για την αρχαία σκέψη− ζήτημα φύσει-θέσει όσον αφορά τη γλώσσα. Η έννοια της ‘μεταγλώσσας’ κατέχει επίσης ιδιαίτερη θέση στις αναζητήσεις τους και σχετίζεται κυρίως με τους τρόπους που μπορεί να διατυπωθεί μια κατηγορική κρίση, ένα αληθές ή ψευδές νόημα. Η προέλευση της γλώσσας οφείλεται στην «πτώση» της ψυχής στην ενσώματή της κατάσταση. Όσον αφορά τη διάκριση της φωνής ως ύλης από τη γλώσσα ως μορφή διατυπώνεται για πρώτη φορά μια συνολική αποτίμηση και ταξινόμηση όλων των μη φωνητικών και φωνητικών ήχων και ορίζεται η βασική διαφορά μεταξύ άμορφης φωνητικής ύλης και γλώσσας. Μια από τις βασικότερες όψεις της γλώσσας που απασχολεί τους νεοπλατωνικούς υπομνηματιστές είναι ο επικοινωνιακός της χαρακτήρας (ὀνόματα μηνυτικά): αυτό που επιτελείται κατά την επικοινωνία είναι η συνάντηση της σκέψης πομπού και δέκτη, η οποία πραγματοποιείται μεταξύ ανθρώπων που μιλούν την ίδια γλώσσα. Οι φιλόσοφοι αυτοί διατυπώνουν την πιο προωθημένη μέχρι τότε προσέγγιση των περισσότερων όψεων του γλωσσικού φαινομένου, κάποιες από τις οποίες δεν είναι απολύτως αυθαίρετες, όπως είναι, π.χ., η παραγωγή λεξιλογίου κατά αναλογία. Οι νεοπλατωνικοί υπομνηματιστές διατυπώνουν μια προσέγγιση με νέα βάση, η οποία αποτελείται από τα διδάγματα των Στωικών για τα λεκτά και των Γραμματικών για τα βασικά συντακτικά σχήματα που καλύπτουν τους πιθανούς τύπους του συντάγματος «όνομα + κατηγόρημα». Ανεξάρτητα από τον βαθμό στον οποίο οι προσεγγίσεις τους ταυτίζονται με θέσεις της σύγχρονης γλωσσολογίας, ή μπορούν να χαρακτηριστούν προδρομικές σε σχέση με αυτές, είναι γεγονός ότι από χωρία των υπομνημάτων τους σε ποικίλες αριστοτελικές πραγματείες συγκροτείται μια συγκεκριμένη και με ιδιαίτερο ενδιαφέρον γλωσσική θεωρία που αποκαλύπτει ενασχόληση με όψεις της γλώσσας που απασχόλησαν και απασχολούν τη σύγχρονη γλωσσολογία.
BDSM πρακτικές, κοινωνικότητες, σεξουαλικότητες
Authors: Χαλκίδου Ασπασία
Published: August 2021

Η παρούσα διατριβή καταπιάνεται με το παράδειγμα του BDSM. Εστιάζοντας στην οργάνωση και την υλ(ικ)οποίηση πρακτικών ερωτικού σαδισμού και μαζοχισμού, κυριαρχίας, υποταγής, πειθαρχίας και περιορισμού επιχειρώ να ιχνογραφήσω ορισμένες από τις διαδρομές της BDSM σεξουαλικής εμπειρίας, επιθυμίας, πρακτικής και κοινωνικότητας όπως αυτές ιχνογραφούνται στα ευρύτερα πλαίσια νεοφιλελεύθερων σχέσεων και κυρίαρχων εθνικών αφηγήσεων στη σημερινή Ελλάδα. Στην ανάλυση μου προσανατολισμένη προς μια εθνογραφική, υλιστική και επιτελεστική προσέγγιση διαπραγματεύομαι τις BDSM πρακτικές ως επιτελεστικές πρακτικές που ποιούν και ποιούνται και οι οποίες συνομιλούν με τα πλαίσια στα οποία εντάσσονται χωρίς αυτό να προδιαγράφει ούτε την πλήρη εναρμόνιση τους με αυτά αλλά ούτε και βουλητική ριζική απεμπλοκή από αυτά, μια ουτοπική υπέρβαση τους. Οι διατομές και οι συνομιλίες του BDSM με τις αναλυτικές κατηγορίες του χώρου, του φύλου, του σώματος, της κατανάλωσης, της τεχνολογίας, της πολιτικής με φέρνει σε μια απόπειρα προσέγγισης των διαπραγματεύσεων οι οποίες εν-τοπίζονται στις BDSM πρακτικές. Οι διαπραγματεύσεις αυτές εμπλέκουν τις έννοιες του “αληθινού” και του “μη αληθινού”, της “κυριολεξίας” και της “μεταφοράς” της εξουσίας, των αμφίσημων ορίων αυτού που γίνεται αντιληπτό ως “ρεαλιστική πραγματικότητα” από εκείνο που γίνεται αντιληπτό ως “μη πραγματική” ‘η “σκηνοθετημένη φαντασίωση” και τις μεταξύ τους αναδιπλώσεις και διασταυρώσεις.
Η ηλεκτρονική μάθηση (e-learning) στην ενδοεπιχειρησιακή επιμόρφωση των ελληνικών τραπεζών
Authors: Ζγούβα Αλεξάνδρα
Published: August 2021

Επιδίωξη της παρούσας ερευνητικής διδακτορικής διατριβής είναι η εμβάθυνση σε σημαντικές πτυχές της αξιολόγησης της Ηλεκτρονικής Μάθησης, όπως αυτή υλοποιείται σήμερα στα σύγχρονα ενδοεπιχειρησιακά περιβάλλοντα και ειδικότερα στα Χρηματοπιστωτικά Ιδρύματα που δραστηριοποιούνται στην Ελλάδα. Η έρευνα επιχειρεί αρχικά να καταγράψει και να αξιολογήσει τους παράγοντες που επηρεάζουν τη συμμετοχή των εργαζομένων σε επιμορφωτικά προγράμματα Ηλεκτρονικής Μάθησης. Φιλοδοξεί δηλαδή να προσεγγίσει πολύπλευρα τα εμπόδια αλλά και τους διευκολυντές που πιθανόν αντιμετωπίζουν οι τραπεζικοί υπάλληλοι κατά τη συμμετοχή τους στην καινοτομική αυτή μορφή επιμόρφωσης. Σημαντικός επίσης ερευνητικός άξονας είναι και η εκτίμηση της μεταφοράς των γνώσεων και δεξιοτήτων που αποκτήθηκαν από την Ηλεκτρονική Μάθηση, το κατά πόσον δηλαδή οι εργαζόμενοι εφαρμόζουν τελικά γνώσεις, δεξιότητες και συμπεριφορές που απέκτησαν κατά τη διάρκεια της επιμόρφωσης. Ακόμη, επιχειρείται η καταγραφή όλων εκείνων των παραμέτρων που επιδρούν θετικά ή αρνητικά στην εφαρμογή της νεοαποκτηθείσας μάθησης στον εργασιακό χώρο. Τέλος, από τα ευρήματα της έρευνας είναι δυνατόν να διαμορφωθεί/σκιαγραφηθεί το προφίλ του εργαζόμενου-χρήστη των προγραμμάτων Ηλεκτρονικής Μάθησης με βάση τα δημογραφικά και λοιπά ατομικά χαρακτηριστικά των συμμετεχόντων στην έρευνα και να ανιχνευθούν πιθανοί αντιπροσωπευτικοί τύποι χρηστών. Για την επίτευξη των παραπάνω στόχων πραγματοποιήθηκε συνδυαστική χρήση δύο ερευνητικών εργαλείων, του ερωτηματολογίου και της συνέντευξης, με τα οποία επιχειρήθηκε σύζευξη τόσο ποσοτικών όσο και ποιοτικών μεθόδων έρευνας για την αρτιότερη διερεύνηση του ζητήματος. Αξιοποιήθηκαν στοιχεία που αφορούν το τρίτο επίπεδο του μοντέλου αξιολόγησης επιμορφωτικών προγραμμάτων του D.Kirkpatrick (Συμπεριφορά), ενώ χρησιμοποιώντας ως πρότυπο την κατηγοριοποίηση του μοντέλου των Baldwin και Ford, εξετάστηκε η συμβολή παραγόντων, όπως τα ιδιαίτερα χαρακτηριστικά του εκπαιδευόμενου, τα χαρακτηριστικά του επιμορφωτικού προγράμματος, τα χαρακτηριστικά του εργασιακού περιβάλλοντος και γενικά χαρακτηριστικά της Ηλεκτρονικής Μάθησης.
Ο ρόλος της αγγειοποιητίνης -2 κατά την εξέλιξη του σηπτικού συνδρόμου
Authors: Λυμπεροπούλου Κορίνα
Published: August 2021

Η αγγειοποιητίνη-2 (Ang-2) είναι ένας σημαντικός διαμεσολαβητής στη σήψη. Πρόσφατη μελέτη ανέδειξε ότι τα επίπεδα της ενδοτοξιναιμίας σχετίζονται με την υποκείμενη λοίμωξη και επηρεάζουν την τελική έκβαση των σηπτικών ασθενών. Βασιζόμενοι σε αυτό, μελετήσαμε αν η κυκλοφορούσα Ang-2 (cAng-2) και το mRNA αυτής στα μονοκύτταρα των σηπτικών ασθενών σχετίζονται με την υποκείμενη λοίμωξη και οργανική ανεπάρκεια.Μετρήσαμε την cAng-2 σε 288 σηπτικούς ασθενεις (121 με απλή σήψη, 167 με σοβαρή σήψη/σηπτική καταπληξία) την πρώτη ημέρα εισαγωγής τους στη μελέτη και τις ημέρες 3 και 7. Επίσης, απομονώσαμε περιφερικά μονοκύτταρα (PBMCs). Η γονιδιακή έκφραση της Ang-2 σε αυτά εκτιμήθηκε με Real Time PCR.Τα επίπεδα της cAng-2 ήταν υψηλότερα στη σοβαρή σήψη και τη σηπτική καταπληξία σε σύγκριση με την ανεπίπλεκτη σήψη. Τα γονιδιακά αντίγραφα της Ang-2 στα PBMCs ήταν περισσότερα στη σοβαρή σήψη. Την ημέρα 1, η cAng-2 και τα γονιδιακά της αντίγραφα ήταν υψηλότερα στη σοβαρή σήψη/σηπτική καταπληξία στους πάσχοντες από όλα τα είδη λοιμώξεων με την εξαίρεση της πνευμονίας της κοινότητας και της πνευμονίας σχετιζόμενης με τον αναπνευστήρα. Η cAng-2 διέφερε αναφορικά με τον αριθμό των ανεπαρκούντων οργάνων και ήταν υψηλότερη σε μεταβολική οξέωση και οξεία διαταραχή πήξης σε σύγκριση με καταστάσεις χωρίς καμία οργανική ανεπάρκεια. Την ημέρα 1, τα γονιδιακά αντίγραφα της Ang-2 ήταν περισσότερα στους επιζήσαντες, ενώ η cAng-2 ήταν υψηλότερη στους μη επιζήσαντες.Στη μελέτη αυτή με μεγάλο πλήθος σηπτικών ασθενών, η κινητική της cAng-2 φαίνεται να σχετίζεται με την υποκείμενη λοίμωξη και το είδος της οργανικής ανεπάρκειας. Η γονιδιακή έκφραση της Ang-2 στα PBMCs αναδεικνύει σημεία εξάντλησης των μονοκυττάρων κατά την επιδείνωση της σήψης, πιθανώς αποτελώντας συστατικό της προκαλούμενης από τη σήψη ανοσοπαράλυσης
Η εκπαίδευση των παιδιών των πολιτικών προσφύγων του εμφυλίου πολέμου στις Λαϊκές Δημοκρατίες της Ανατολικής Ευρώπης
Authors: Πόπα Ελένη
Published: August 2021

Σκοπός της διατριβής ήταν να καλύψει ένα μέρος του κενού της έρευνας για το ελληνόφωνο εκπαιδευτικό έργο των πολιτικών προσφύγων, να φωτίσει διαστάσεις του σε συνθήκες «προσωρινής διαμονής» στις τότε σοσιαλιστικές χώρες, ώστε να κατανοηθούν καλύτερα οι εξελίξεις, οι οποίες ακολούθησαν τον ελληνικό εμφύλιο πόλεμο και τον αντίκτυπο που άφησαν στο έργο της εθνικής και σοσιαλιστικής διαμόρφωσης της νέας γενιάς προσφύγων. Στο πρώτο μέρος εξετάστηκαν θέματα όπως η εγκατάσταση και η προσαρμογή των πολιτικών προσφύγων στις πρώην σοσιαλιστικές χώρες μαζί με θέματα οργάνωσης, λειτουργίας και ιδιαιτερότητας του ελληνόφωνου εκπαιδευτικού συστήματος. Θέματα όπως η ειδική εκπαιδευτική μεθοδολογία, η καλλιέργεια της μητρικής γλώσσας σε ξενόγλωσσο περιβάλλον, η διγλωσσία και η διαπολιτισμική αγωγή, καθώς και η διαδικασία διάπλασης πανανθρώπινης συνείδησης παράλληλα με την εθνική και σοσιαλιστική έρχονται να φωτίσουν σημαντικές πτυχές του διαμορφωτικού έργου της προσφυγιάς. Στο δεύτερο μέρος της διατριβής, η έρευνα μέσω της χρήσης της ποιοτικής ανάλυσης περιεχομένου σημαντικού αριθμού σχολικών εγχειριδίων λογοτεχνίας, ιστορίας και γεωγραφίας, επεδίωξε να εξετάσει έναν από τους τρόπους μετάδοσης κυρίαρχων αξιών και πεποιθήσεων που συνέβαλαν στη διάπλαση της προσωπικότητας της προσφυγικής νεολαίας.
Αυτοθέλητη έξοδος
Authors: Πέρρος-Αποστολόπουλος Παναγιώτης
Published: August 2021

Η αιτία εξέτασης του θέματος της αυτοθέλητης εξόδου βρίσκεται βαθιά ριζωμένη στην πεποίθηση ότι πρόκειται για μια ζωντανή, δραστήρια και καταφατική όψη της φιλοσοφίας. Όταν τίθενται ενώπιον του κριτικού στοχασμού όλοι εκείνοι οι λόγοι για τους οποίους κάποιος αξίζει να ζει ή να πεθαίνει, η ανθρώπινη ύπαρξη αποκτά πλέον σαφές νόημα. Η μελέτη περί αυτοχειρίας είναι η υπέρτατη δοκιμασία της σκέψης. Ο στοχασμός πάνω στο μηδέν, στο παντοτινό τίποτα, απαιτεί εκχώρηση της ύπαρξης στους αδυσώπητους κανόνες της λογικής και της εμπειρίας. Ο άνθρωπος αναγκάζεται να θέσει στο τραπέζι ανατομίας την ίδια του την εσωτερικότητα, όντας έτοιμος να αμφισβητήσει ό,τι μέχρι σήμερα θεωρούσε απαρασάλευτο. Η μελέτη θανάτου γι’ αυτόν είναι προσωπική, βιωματική υπόθεση. Δεν ομιλεί για τον θάνατο των άλλων. Μιλά για τον προσωπικό του θάνατο. Αναζητά με υπαρκτική αγωνία τον ορισμό του τέλους του, τη γνώση δηλαδή του σκοπού της ύπαρξής του. Μία γνώση που τον βάζει απέναντι από τον εαυτό του, να τον κρίνει, να τον διαλύσει, να τον καταδικάσει σε αιώνια αμφιβολία. Τέτοιοι είναι οι χαρακτήρες των ανθρώπων που στοχάζονται πάνω στον εκούσιο αφανισμό και το γενικό ρόλο του θανάτου. Αυτοί γίνονται αντικείμενο εξέτασης της παρούσας μελέτης. Ορισμένοι θα υπάρξουν αυτόχειρες, άλλοι θα προσπαθήσουν να απορρίψουν την έσχατη πράξη της αυτοχειρίας και άλλοι να την υψώσουν ως μια εύλογη υπαρκτική λύση. Κάποιοι θα την εξετάσουν φιλοσοφικά μέσα από την τέχνη, ως αναπαράσταση. Κάποιοι άλλοι θα τη βάλουν στο επιστημονικό εργαστήριο, ώστε να επιδιώξουν την εξέτασή της με τον τρόπο των θετικών επιστημών. Κάποιους από αυτούς θα αναδείξει η ιστορία της φιλοσοφίας και κάποιους άλλους θα επιδιώξει να τους εξαφανίσει. Σκοπός εν προκειμένω είναι να αντιμετωπίσω τους πρώτους από ένα ενδιαφέρον, πρωτότυπο πρίσμα, πέρα από προκαταλήψεις και επιφανειακές, περιγραφικές αναφορές και τους δεύτερους να τους φέρω στο φως. Και τους δύο μέσα από τη δική τους πρωτογενή σκέψη. Υπέρτατος στόχος η ηθική αποκατάσταση του αυτόχειρα. Υπάρχουν αυτόχειρες στον αντίποδα της παθολογίας, υπάρχουν αυτόχειρες που εξυμνούν τη ζωή. Η ηθική της αυτοχειρίας αποδεικνύεται ένας δρόμος προς τον κατάκτηση του έρωτα για την ύπαρξη.
Αντικαρκινικές ιδιότητες σύμπλοκων ενώσεων μεταλλικών ιόντων σε χημικά και βιολογικά μοντέλα
Authors: Μπαντή Χριστίνα
Published: August 2021

Σχεδιάστηκαν, συντέθηκαν και χαρακτηρίστηκαν τρία σύμπλοκα αργύρου(Ι) μεσαλικυλικό οξύ και τα παράγωγα του (ασπιρίνη) και με παρα-υδρόξυ-βενζοϊκό οξύ μετριφαινυλο-φωσφίνη, με δομή [Ag(tpp)2(o-Hbza)] (1), [Ag(tpp)3(asp)](dmf)}] (2) και[Ag(tpp)2(p-Hbza)] (3). Τα σύμπλοκα 1-3 χαρακτηρίστηκαν με σημείο τήξεως, στοιχειακήανάλυση, φασματοσκοπία υπερύθρου, 1H-NMR, UV-vis, ESI-MS και με κρυσταλλογραφίαακτίνων Χ.Τα σύμπλοκα 1-3 διαφέρουν ως προς την ικανότητα να σχηματίζουν δεσμούςυδρογόνου. Το σύμπλοκο 1, έχει την ικανότητα να δημιουργεί ενδομοριακούς δεσμούς, τοσύμπλοκο 2, δεν έχει την ικανότητα να σχηματίζει δεσμούς υδρογόνου και το σύμπλοκο 3σχηματίζει ενδομοριακούς και διαμοριακούς δεσμούς υδρογόνου.Για την εκτίμηση της κυτταροτοξικότητας των συμπλόκων, πραγματοποιήθηκανμελέτες για τον υπολογισμό του IC50 με τις μεθόδους ΜΤΤ και Trypan Blue, έναντικαρκινικών σειρών LMS, MCF-7 και υγιών ινοβλαστών MRC-5. Τα σύμπλοκα 1-3 είναι 2-3 φορές πιο δραστικά από ότι το cisplatin, τον νιτρικό άργυρο και τους υποκαταστάτες τωνσυμπλόκων.Για να εκτιμηθεί η ικανότητα των συμπλόκων να προκαλούν απόπτωση, μελετήθηκε ημορφολογία των LMS κυττάρων μετά από επώαση τους με τα σύμπλοκα 1-3. Στην συνέχεια, οαποπτωτικός θάνατος των κυττάρων επιβεβαιώθηκε με κυτταρομετρία ροής και μεηλεκτροφόρηση πυρηνικού DNA. Τα σύμπλοκα προκαλούν απόπτωση με δοσο-εξαρτώμενοτρόπο.Για την εξακρίβωση του μηχανισμού απόπτωσης, μελετήθηκε η ικανότητα τωνσυμπλόκων 1-3 να αναστέλλουν την λιποξυγενάση. Τα σύμπλοκα 1-3 αναστέλλουν ισχυράτην λιποξυγενάση σε συγκεντρώσεις από 2.3-7.6 μΜ, ενώ οι υποκαταστάτες δεν έχουν αυτήτην ιδιότητα. Η αναστολή και η πρόσδεση των συμπλόκων 1-3 ισχυροποιείται και με τουςθεωρητικούς υπολογισμούς. Πιθανόν τα σύμπλοκα 1-3, προκαλούν απόπτωση μέσω τουενδογενούς ή μιτοχονδριακού μονοπατιού, ελευθερώνοντας τον κυτόχρωμα c από ταμιτοχόνδρια, και προκαλώντας τον καταρράκτη της απόπτωσης.Επίσης, για να εξηγηθεί το μεγάλο ποσοστό απόπτωσης ελέγχθηκε η ικανότητα τωνσυμπλόκων να συνδέονται στο DNA πειραματικά και θεωρητικά. Tα σύμπλοκα 1-3 ότανσυνδέονται στο DNA προκαλούν υπερχρωισμό υποδηλώνοντας σύνδεση των συμπλόκων μετις αύλακες του DNA.Συμπερασματικά, αποδείχτηκε ότι τα σύμπλοκα έχουν την ικανότητα να δημιουργούνδεσμούς υδρογόνου, συνδέονται ισχυρά με το DNA και η τιμή πρόσδεσης στο DNAσχετίζεται με την ικανότητα δημιουργίας δεσμών υδρογόνου.Στην συνέχεια, πραγματοποιήθηκαν πειράματα με επίμυες Wistar Rat in vivo.Μελετήθηκε η τοξικότητα του συμπλόκου 2 και εκτιμήθηκε η ικανότητά του να εμποδίζει τηνανάπτυξη όγκου. Η οξεία τοξικότητα έδειξε, ότι το σύμπλοκο δεν είναι τοξικό μέχρι την δόσητων 50 mg/kg και εμφάνιζε προβλήματα σε ήπαρ, νεφρό, πνεύμονες και πτώση των τριχών. Στην υποχρόνια τοξικότητα, το σύμπλοκο προκαλεί τα ίδια συμπτώματα στα όργανα, αλλάδεν προκαλεί τον θάνατο των ζώων που έχουν δεχτεί την θεραπεία.Τέλος, στα ζώα προκλήθηκε καρκινογένεση με ένεση LMS κυττάρων υποδόρια. Ηδόση των 5 mg/kg δείχνει ένα μικρό ποσοστό νέκρωσης του όγκου αλλά χωρίς να εμφανίζειτοξικότητα στα όργανα και στου ιστούς.
Η ανανέωση της διδασκαλίας της ξένης γλώσσας ως διάσταση του εκπαιδευτικού εκσυγχρονισμού
Authors: Μπιρμπίλη Μαρία
Published: August 2021

Η διατριβή πραγματεύεται τη μελέτη της διδασκαλίας της Αγγλικής στο ελληνικό δημόσιο σχολείο στη βαθμίδα της κατώτερης δευτεροβάθμιας εκπαίδευσης (Γυμνάσιο – IESCD 3) και επιδιώκει τη διαπίστωση του βαθμού εκσυγχρονισμού του ελληνικού εκπαιδευτικού συστήματος με γνώμονα το διδακτικό αντικείμενο της αγγλικής ως ξένης γλώσσας. Προς αυτήν την κατεύθυνση διερευνάται το εκπαιδευτικό πλαίσιο στο οποίο εντάσσεται το μάθημα της αγγλικής γλώσσας στις βαθμίδες της πρωτοβάθμιας, υποχρεωτικής και ανώτερης δευτεροβάθμιας δημόσιας εκπαίδευσης, και αντιπαραβάλλεται η θέση και η σημασία του μαθήματος της αγγλικής γλώσσας στην ελληνική και ευρωπαϊκή δημόσια εκπαίδευση. Επιπλέον, γίνεται ανασκόπηση των παραδοσιακών και σύγχρονων προσεγγίσεων και μεθόδων στη διδασκαλία της ξένης γλώσσας και διερευνάται ο βαθμός στον οποίο οι Έλληνες εκπαιδευτικοί αγγλικής γλώσσας εφαρμόζουν το Αναλυτικό Πρόγραμμα και τις επικοινωνιακές του κατευθύνσεις. Περαιτέρω, διερευνάται ο βαθμός επαγγελματικής ανάπτυξης των εκπαιδευτικών αγγλικής γλώσσας και η επίδρασή του στην εκπαιδευτική διαδικασία, αλλά και οι απόψεις των Ελλήνων εκπαιδευτικών πάνω σε θέματα διδακτικής μεθοδολογίας και αξιολόγησης του εκπαιδευτικού πλαισίου. Τέλος, εξετάζεται η συμπεριφορά των μαθητών και ο βαθμός ικανοποίησής τους σχετικά με την εκμάθηση της αγγλικής γλώσσας στο ελληνικό δημόσιο σχολείο. Συμπερασματικά διαπιστώνεται η έλλειψη κατάλληλου εκπαιδευτικού πλαισίου για το μάθημα της αγγλικής γλώσσας από την πλευρά της πολιτείας, ο διαφοροποιημένος προσανατολισμός και παλινδρόμηση του ελληνικού εκπαιδευτικού συστήματος σε σχέση με τις ευρωπαϊκές κατευθύνσεις της Ε.Ε., και η υποβάθμιση του μαθήματος της ξένης γλώσσας σε όλες βαθμίδες. Ταυτόχρονα διαπιστώνεται σημαντική απόκλιση των φορέων της εκπαίδευσης από την εφαρμογή του πλαισίου που αφορά την ξενόγλωσση εκπαίδευση, ενώ δεν παρέχεται υποστήριξη σε εκπαιδευτικούς και μαθητές μέσω επαρκούς ή κατάλληλης ενδοϋπηρεσιακής επιμόρφωσης, βοηθητικής ή ενισχυτικής διδασκαλίας, συμμετοχής σε ευρωπαϊκά προγράμματα και παροχών στο μαθησιακό περιβάλλον. Παράλληλα, διαπιστώνεται ότι το μάθημα της ξένης γλώσσας διέπεται από τις αρχές της δασκαλοκεντρικής προσέγγισης, ενώ απορρίπτεται το επικοινωνιακό μοντέλο διδασκαλίας από την πλειοψηφία των Ελλήνων εκπαιδευτικών και μαθητών της υποχρεωτικής δευτεροβάθμιας εκπαίδευσης. Σημαντικός και παρεμβατικός στο ρόλο του δημόσιου σχολείου αναδεικνύεται ο παράγοντας της ιδιωτικής εκμάθησης της ξένης γλώσσας για τους εκπαιδευτικούς και τους μαθητές.
Μουσική βιομηχανία και social networking
Authors: Κασάρας Κωνσταντίνος
Published: August 2021

Η παρούσα διδακτορική διατριβή παρουσιάζει τα δεδομένα του πειράματος το οποίο έλαβε χώρα στο Πάντειο Πανεπιστήμιο από τον Οκτώβριο του 2012 μέχρι και τον Απρίλιο του 2013. Για τις ανάγκες του κατασκευάστηκε σχετική ιστοσελίδα (το www.panteionmusicexperiment.com) που φιλοξένησε 12 τραγούδια από μη δισκογραφημένους - αγνώστους μουσικούς, ενώ έλαβαν συμμετοχή συνολικά 196 άτομα. Το κύριο ερευνητικό ερώτημα αφορούσε στο πώς οδηγούμαστε σε μια απόφαση αποδοχής ή απόρριψης, πάνω στην κατανάλωση ενός πολιτιστικού προϊόντος, έχοντας ως βασική πληροφόρηση τις αποφάσεις των προηγουμένων χρονικά καταναλωτών. Αν και κατά πόσο δηλαδή, ο κάθε επόμενος δρώντας, παρατηρώντας τις επιλογές των άλλων, οδηγείται στο να μιμηθεί τη συμπεριφορά της ομάδας, απορρίπτοντας ταυτόχρονα πιθανή διαφορετική ιδιωτική του προτίμηση. Το αν και κατά πόσο η μίμηση μπορεί να προκαλέσει φαινόμενα μαζικής κατανάλωσης (ή αλλιώς φαινόμενα του κοπαδιού), καταγράφηκε με το στατιστικό μοντέλο (Cross-Sectional Absolute Deviation - διαστρωματική απόλυτη απόκλιση, Chang, κ.ά. 2000). Οι προτιμήσεις των προηγουμένων αντιπαραβλήθηκαν στη μια ομάδα συμμετεχόντων ως απρόσωπη μαζική ψήφος και στην άλλη ως επιλογή των γνωμηγητόρων σε ένα δίκτυο συμμετεχόντων. Σύμφωνα με όσα προέκυψαν από την έρευνα, η επιρροή της μάζας προέκυψε ως πολύ πιο ισχυρή από αυτή των κόμβων, οι οποίοι δεν κατάφεραν να προκαλέσουν κάποιο φαινόμενο με στατιστική αξία
Μηχανισμοί του μη θανατηφόρου οξέος εμφράγματος του μυοκαρδίου όψιμα μετά από εμφύτευση stent
Authors: Ξανθοπούλου Ιωάννα
Published: August 2021

Επιστημονικό υπόβαθρο: Η συμμετοχή της επαναστένωσης ή της θρόμβωσης της στεφανιαίας ενδοπροθέσεως (stent), καθώς και της προόδου της στεφανιαίας νόσου σε άλλο σημείο του αγγειακού δικτύου, ως υπεύθυνων μηχανισμών του οξέος εμφράγματος του μυοκαρδίου (ΟΕΜ) μετά την τοποθέτηση stent, δεν είναι αποσαφηνισμένη Μέθοδοι: Μετά από ανασκόπηση της βάσης δεδομένων καταχώρησης ασθενών του αιμοδυναμικού εργαστηρίου για χρονικό διάστημα 4 ετών, συγκεντρώθηκαν 91 περιστατικά μη θανατηφόρου ΟΕΜ, το οποίο επήλθε τουλάχιστον 1 μήνα μετά την εμφύτευση stent (το 32,6% εκ των οποίων ήταν επικαλυμένα με φαρμακευτική ουσία stent-DES). Μετά από λεπτομερή εξέταση σε παράθεση των στεφανιογραφιών αναφοράς –κατά τη διεξαγωγή της πρώτης αγγειοπλαστικής– και των μετεμφραγματικών στεφανιογραφιών, ταυτοποιήθηκε η αγγειογραφική προέλευση του εμφράγματος του μυοκαρδίου. Αποτελέσματα: Το ΟΕΜ αποδόθηκε σε πρόοδο της νόσου σε άλλο σημείο του στεφανιαίου δικτύου σε 42(42.6%), επαναστένωση του stent σε 35(38.4%) και θρόμβωση του stent σε 10(11%) περιπτώσεις. Σε 4(4.4%) περιπτώσεις ο υπεύθυνος μηχανισμός πρόκλησης ΟΕΜ δεν κατέστη δυνατόν να ταυτοποιηθεί. Το διάμεσο χρονικό διάστημα που μεσολάβησε από την αγγειοπλαστική μέχρι το ΟΕΜ ήταν 27, 19 και 9 μήνες σε περίπτωση εξέλιξης της νόσου σε άλλο σημείο, επαναστένωσης και θρόμβωσης του stent αντίστοιχα (P= .03). Οξύ έμφραγμα του μυοκαρδίου με ανάσπαση του ST διαστήματος (ST elevation myocardial infarction –STEMI) παρατηρήθηκε στο 38,1% των περιπτώσεων εξέλιξης της νόσου, στο 20% των περιπτώσεων επαναστένωσης και στο 60% των περιπτώσεων θρόμβωσης του stent (P= .046). Συμπεράσματα: Σε έναν πληθυσμό ασθενών που υποβάλλεται σε αγγειοπλαστική των στεφανιαίων αρτηριών στα πλαίσια της καθημερινής κλινικής πράξης, υπάρχει παρόμοια πιθανότητα για μεταγενέστερο μη-θανατηφόρο ΟΕΜ όψιμα μετά την εμφύτευση του stent λόγω επαναστένωσης/θρόμβωσης του stent και λόγω προόδου της νόσου εκτός της αρχικής βλάβης-στόχου. Περεταίρω μελέτη χρειάζεται όχι μόνο για τις μελλοντικές κλινικές εκδηλώσεις που σχετίζονται με την εμφύτευση stent, αλλά και για τη διερεύνηση του ρόλου της προοδευτικής εξέλιξης της στεφανιαίας νόσου σε άλλα σημεία των στεφανιαίων αγγείων.
Μακροχρόνια αποτελέσματα σε ασθενείς που έχουν υποβληθεί σε επιμήκυνση κάτω άκρων με τη μέθοδο lLIZAROV
Authors: Στεφάνου Μαρία
Published: August 2021

Η μέθοδος Ilizarov χρησιμοποιείται για την επιμήκυνση των κάτω άκρων αχονδροπλαστικών ασθενών όπως και για τη διόρθωση της τρισδιάστατης παραμόρφωσής τους.Δεκαεννέα αχονδροπλαστικοί ασθενείς που έχουν υποβληθεί σε επιμήκυνση κάτω άκρων με τη μέθοδο Ilizarov παρακολουθήθηκαν 5-19 έτη μετά την τελευταία επέμβαση. Η ακτινολογική τους εικόνα δεν επανήλθε στα φυσιολογικά όρια.
Συστήματα αξιών και πρόσληψη εργασιακού περιβάλλοντος υποψηφίων στελεχών επιχειρήσεων
Authors: Πανταζή Λαμπρινή
Published: August 2021

Το παρόν πόνημα είναι μια διαπολιτισμική μελέτη που πραγματοποιήθηκε σε τέσσερις χώρες (Ελλάδα, Η.Π.Α, Ινδία και Κίνα) και είχε σκοπό τη μελέτη των εννοιών των συστημάτων αξιών, της αξιοκρατίας, του ρόλου της ηγεσίας και της ισχύος ως παράγοντα της ηγεσίας, των αρρήτων θεωριών κοινωνικής επιρροής, της εργασιακής έδρας ελέγχου καθώς και βασικών εννοιών που αφορούν στο οικονομικό κλίμα. Ο κύριος στόχος της έρευνας αυτής ήταν να προσθέσει στη διεθνή βιβλιογραφία ευρήματα τα οποία μπορούν να αξιολογηθούν και να αξιοποιηθούν τόσο σε θεωρητικό όσο και σε πρακτικό επίπεδο. Είναι σαφές ότι σε εποχές πολυ-πολιτισμικότητας, όπως η παρούσα, είναι αναγκαία η αναγνώριση και κατανόηση των διαστάσεων άλλων, ξένων στο υποκείμενο πολιτισμών. Η κινητικότητα των προσώπων, των κεφαλαίων και των επιχειρήσεων, καθιστά αναγκαία τη συνεχή έρευνα σε ζητήματα σχετικά με τον πολιτισμό, την ηγεσία, την επιρροή, κ.λπ. Μεγάλο μέρος των ευρημάτων βρίσκεται σε συνοχή με τη διεθνή βιβλιογραφία και αρθογραφία ενισχύοντάς την. Ωστόσο η παρούσα έρευνα ανέδειξε και νέα ευρήματα τα οποία χρήζουν περεταίρω διερεύνησης.
Εντοπισμένα κύματα σε μη γραμμικά μεταϋλικά
Authors: Βελντές Γεώργιος
Published: August 2021

Στην παρούσα διατριβή, μελετώνται η ύπαρξη, η ευστάθεια και τα χαρακτηριστικά διάδοσης εντοπισμένων κυμάτων -στη μορφή σολιτονίων- σε διάφορες δομές μη γραμμικών μεταϋλικών. Η ανάλυση βασίζεται στη θεωρία των γραμμών μεταφοράς, μέσω της οποίας εξάγονται ισοδύναμα διακριτά μοντέλα που προσομοιώνουν αντίστοιχες μη γραμμικές διατάξεις μεταϋλικών. Αρχικά, μελετάται ένα μη γραμμικό ηλεκτρικό δίκτυο, που προσομοιώνει μια αριστερόστροφη γραμμή μεταφοράς, τόσο πειραματικά όσο και θεωρητικά. Στη συνέχεια αναλύεται η πιο ρεαλιστική περίπτωση γραμμής μεταφοράς, που συνδυάζει την αριστερόστροφη με τη δεξιόστροφη συμπεριφορά. Κατόπιν, μελετώνται ρεαλιστικές διατάξεις μεταϋλικών που έχουν υλοποιηθεί σε πειράματα. Οι διατάξεις αυτές περιλαμβάνουν ένα μη γραμμικό ομοεπίπεδο κυματοδηγό με ενσωματωμένους συντονιστές διακοπτόμενου δακτυλίου [split-ring resonators (SRR)] και μια μονοδιάστατη συστοιχία μη γραμμικών SRR. Η αναλυτική προσέγγιση βασίζεται σε μια διαταρακτική μέθοδο που χειρίζεται το φέρον (την περιβάλλουσα) της τάσης ως διακριτή (συνεχή) συνάρτηση του χώρου. Αποδεικνύεται ότι η περιβάλλουσα ικανοποιεί μια μη γραμμική εξίσωση Schrödinger, μέσω της οποίας προβλέπεται ο σχηματισμός οιονεί-διακριτών σολιτονίων, που δείχνει τη δυνατότητα του εντοπισμού της ηλεκτρομαγνητικής ισχύος στα μη γραμμικά μεταϋλικά. Τα χαρακτηριστικά διάδοσης και η ευστάθεια των κυμάτων αυτών μελετώνται και με αριθμητικές τεχνικές, με τα σχετικά αποτελέσματα να βρίσκονται σε πολύ καλή συμφωνία με τις αναλυτικές προβλέψεις.